39. schôdza NR SR - 5.deň - A. dopoludnia
Dátum: 2025-09-16
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

...aj toto sa pokúsiť čo najrýchlejšie spláchnuť a bude to tlačiť cez skrátené legislatívne konanie. A práve preto sa zdá, že toto skrátené legislatívne konanie je len ďalší z podvodov tejto vlády. Minister Kamenický totiž už minulý rok vedel, že aj v roku 2026 bude musieť konsolidovať. Stačí si pustiť záznam zo 17. septembra 2024, kedy minister Kamenický na tlačovej konferencii povedal: "Budúci rok, aj tie ďalšie nás čaká ďalšia konsolidácia. Stále sa bavíme aj na budúci rok o sume vyše okolo jednej miliardy eur." Tak tento výrok pána ministra Kamenického si treba teraz pripomenúť, pretože do veľkej miery hovorí o tom, akým spôsobom sa tu vládne, akým spôsobom aj on zvláda svoj rezort. Ak minister pred rokom vedel, že bude aj v ďalšom roku musieť konsolidovať, nie je potom žiadny dôvod, aby prišiel s týmito návrhmi v skrátenom legislatívnom konaní. Teda viem si predstaviť dva dôvody, ale tie nemajú oporu v zákone. Buď minister Kamenický sa chcel vyhnúť verejnej diskusii o zvyšovaní odvodov živnostníkom, o zvyšovaní zdravotných odvodov zamestnancov, o zvyšovaní DPH. Mimochodom sú to zásahy, ktoré treba riadne prediskutovať, nakoniec nemusí dôjsť k zhode, konsolidácia vždy bolí, ale tomuto by sa minister, ktorý dobre zvláda svoj rezort, určite brániť nemal. Alebo potom je druhá možnosť, vláda Roberta Fica hospodári tak katastrofálne, že minister financií do poslednej chvíle nevedel koľko peňazí bude musieť vytiahnuť od ľudí. A tento druhý názor má tiež veľké racio. Deficit verejných financií dosiahol v roku 2024 5,27 %. Aby ho vláda v tomto roku znížila, tak realizuje druhý konsolidačný balíček ohlásený vlani, od ktorého si pred rokom sľubovala, že získa a teraz počúvajme, 156 miliónov eur na zvýšenie osobitného odvodu pre energetické firmy, 36 miliónov eur zo zavedenia osobitného odvodu pre rafinérie, 25 miliónov eur zo zvýšenia osobitného odvodu pre mobilných operátorov, 163 miliónov eur zvýšením dane z príjmov pre niektoré firmy, 92 miliónov eur zo zvýšenia stropov pri sociálnych odvodoch, 1 miliardu 19 miliónov eur vďaka zvýšeniu DPH, 170 miliónov eur zoškrtaním daňového bonusu na deti, 287 miliónov eur zrušením rodičovského dôchodku, 690 miliónov eur cez daň z finančných transakcií, 45 miliónov eur vďaka zvýšeniu cien diaľničných nálepok alebo známok a 100 miliónov eur zvýšením mýta na nákladné vozidlá. Takže celkom logicky by mal vďaka týmto peniazom deficit v tomto roku klesnúť, nie? Už štát nemusí platiť tie Matovičove atómovky, napríklad tých 200 eur na dieťa, či rodičovský dôchodok. Tak teda koľko bude deficit v tomto roku nižší? Tu si samozrejme musíme teraz pomôcť odhadom, ktorý poskytla Rada pre rozpočtovú zodpovednosť a tá tvrdí, že deficit v tomto roku klesne z 5,27 % ako bol minulý rok na 5,2 %. Dobre počujete. Všetky tieto opatrenia, ktoré minister Kamenický na tento rok naordinoval, nemajú v podstate skoro žiaden efekt, 0,07 %. A to je zaujímavé si uvedomiť, že vláda v tomto roku znížila daňový bonus z ktorého čerpali mnohé rodiny a naozaj mali prilepšenie, keď zarábali pre svoje deti a zrušila rodičovský dôchodok, zvýšila dane pre firmy, zvýšila DPH pre ľudí, zaviedla transakčnú daň. Tak po tomto všetkom ešte raz, má byť deficit podľa Rady pre rozpočtovú zodpovednosť 5,2 %. Ja mám pocit, že tu niečo nesedí. Buď pán minister vôbec nevie konsolidovať alebo ešte niečo oveľa, oveľa horšie. Keď správne napočítal všetko to, čo predpokladal, že vytiahne od ľudí, podnikateľov tento rok, tak zdá sa, že sa to nepodarí. Aké sú dôvody? Viete, ja mám pocit, keď sa rozprávam s ľuďmi okolo seba, dokonca som sa rozprával s určitými firmami, ktoré pred tým mali za úlohu priviesť nové firmy na Slovensko, tak tieto firmy kompletne museli zmeniť svoju náplň. Momentálne tieto firmy radia firmám zo Slovenska ako odísť. A je to masívne. Podnikatelia, keď si zrazu uvedomovali a uvedomujú čo sa deje, tak samozrejme ešte tento rok niektorí nepodarilo sa im odísť. Budú odchádzať budúci rok, možno ďalšie roky podľa toho aký typ biznisu títo ľudia majú. Ale táto konsolidácia má absolútne drastické dopady na Slovensko, na našu ekonomiku a práve preto táto konsolidácia, druhý názor absolútne nevychádza, a napriek drastickým opatreniam, ktoré boli prijaté už tento rok musí vláda prinášať ďalší návrh, opäť neštandardne, tým pádom vôbec nemusí znova vyjsť, pretože si nenechá poradiť od tých, ktorých sa tieto opatrenia budú dotýkať. A robí to opäť tak, že odhad na budúci rok má byť v podstate rovnaký ako bol teraz. Tak to naozaj absolútne nechápeme a už vôbec nerozumieme prečo takýto materiál, ktorý takým vážnym spôsobom zasiahne do vreciek mnohých, mnohých sa má prerokúvať v skrátenom legislatívnom konaní. Ďalší problém, ktorý vnímam je, že tie opatrenia opäť keby naozaj cielili hlavne na tých super zbohatlíkov v tejto krajine, ale opäť to tam nevidíme. A dokonca taká záležitosť ako zvýšiť daň z hazardu, ani na to nemá táto vládna koalícia odvahu. Pritom, keď zvýšite daň z hazardu, tak v princípe ľuďom hazard nezdražie. Ľudia môžu ďalej hazardovať ako doteraz, len menej budú mať tí, ktorí hazard prevádzkujú. Také úplne jednoduché a napriek tomu, tu, kde sa dajú peniaze naozaj získať, ich vláda nejakým spôsobom získať nechce. Prečo to tak je asi? Najbohatší ľudia podľa rebríčka FORBES pán Haščák, pán Chrenek v opačnom poradí, pardon, áno, podnikajú aj v zdravotníctve. Prečo by, teraz by nebolo férové hoci podnikajú v zdravotníctve, aby sa aj oni podieľali zo svojich ziskov v zdravotníctve budúci rok na konsolidácii? Nebolo by možno férové teraz poriadne zdaniť Haščákovú Fortunu? Ale zdá sa, že, zdá sa, že na takéto riešenia táto vládna koalícia nemá odvahu. A je to smutné, pretože chce to vybrať znova len od bežných ľudí, chce to vybrať od podnikateľov, ktorí nie sú hlúpi a ktorí budú naďalej masívne opúšťať našu krajinu a tým pádom ja sa obávam, že po konci tejto vládnej garnitúry my môžme žiť v štáte, ktorý naozaj pôjde tou gréckou cestou. Ale nebolo to kvôli tomu, že Matovič dal dvesto eurový bonus a že Matovič dal alebo vlády Hegera zaviedli rodičovský bonus. Lebo tie už tu nemáme. Bude to kvôli tomu, ako otrasne táto vláda konsoliduje, akým spôsobom ožobračuje bežných ľudí a podnikateľov v tejto krajine. Samozrejme na toto sa veľmi ťažko pozerá. Ďakujem veľmi pekne.